Els veïns de Burjassot podran pagar per Bizum els rebuts i autoliquidacions municipals
2025-07-24

L’Ajuntament de Burjassot continua apostant per la modernització i simplificació dels tràmits administratius que ha de realitzar la ciutadania. Amb l’objectiu que puguen fer front a les seues obligacions fiscals d’una manera ràpida i còmoda, el Consistori ha activat, per al pagament de rebuts i autoliquidacions, l’opció de BIZUM, una ferramenta usada de manera fàcil per la ciutadania.

La plataforma de pagament de l’Ajuntament, a la qual es pot accedir PUNXANT ACÍ, o bé des de la web municipal, www.burjassot.org, ja té disponible l’abonament d’estos pagaments a través de BIZUM. Una vegada introduïts les dades que identifiquen el pagament, es podrà triar l’opció de targeta o Bizum perquè este, en el segon dels casos, siga més ràpid i senzill.

Per a poder realitzar este pagament, tan sols és necessari que el ciutadà tinga un número de telèfon vinculat a Bizum, evitant així l’haver de posar les dades de la targeta, reduint el temps per al pagament que, evidentment, és molt més ràpid. Esta operació no suposa, a més, cap càrrec addicional per al ciutadà que rep de manera immediata la confirmació del pagament, tant en la web com en la seua app bancària.